作者:無名氏
標題:乳燕飛・賀新郎
內容:指點金蕉葉。倩雙成、十分為注，九天瓊液。中有玉梅風露氣，持壽卯金仙伯。聽賤子、歌翻新闋。不作尋常兒女祝，把先生、好事從頭說。須快飲，莫留滴。風流晉宋人物。有錦囊萬首，不博小兒館職。膝下雙雛真偉器，足繼傳家事業。且做個、人間閒客。試問種春春幾許，盡芝田萬頃天來闊。天有盡，春無極。